CELEX: 32019D1728
Language: mt
Date: 2019-10-15 00:00:00
Title: Deċiżjoni ta’ Implimentazzjoni tal-Kummissjoni (UE) 2019/1728 tal-15 ta’ Ottubru 2019 dwar l-istandards armonizzati għall-ġugarelli abbozzati b’appoġġ għad-Direttiva 2009/48/KE tal-Parlament Ewropew u tal-Kunsill

16.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 263/32
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2019/1728
         tal-15 ta’ Ottubru 2019
         dwar l-istandards armonizzati għall-ġugarelli abbozzati b’appoġġ għad-Direttiva 2009/48/KE tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b’mod partikolari l-Artikolu 10(6) tiegħu,
         Billi:
         
                     (1)
                  
                  
                     F’konformità mal-Artikolu 13 tad-Direttiva 2009/48/KE tal-Parlament Ewropew u tal-Kunsill (2), il-ġugarelli li jkunu konformi ma’ standards armonizzati jew partijiet minnhom, li r-referenzi tagħhom ikunu ġew ippubblikati f’Il-Ġurnal Uffiċjali tal-Unjoni Ewropea, huma preżunti konformi mar-rekwiżiti koperti minn dawk l-istandards jew partijiet minnhom, stabbiliti fl-Artikolu 10 tad-Direttiva 2009/48/KE u fl-Anness II ta’ dik id-Direttiva.
                  
               
                     (2)
                  
                  
                     Bl-ittra M/445 tad-9 ta’ Lulju 2009, il-Kummissjoni ressqet talba quddiem il-Kumitat Ewropew għall-Istandardizzazzjoni (is-CEN) u l-Kumitat Ewropew għall-Istandardizzazzjoni Elettroteknika (is-Cenelec) għall-abbozzar ta’ standards armonizzati ġodda u għar-reviżjoni tal-istandards armonizzati eżistenti b’appoġġ għad-Direttiva 2009/48/KE.
                  
               
                     (3)
                  
                  
                     Fil-punt 13 tal-Parti III tal-Anness II tagħha, id-Direttiva 2009/48/KE tistabbilixxi limiti migratorji għal 19-il element, minn ġugarelli jew komponenti ta’ ġugarelli, li ma jistgħux jinqabżu. Madankollu, dawn il-limiti ta’ migrazzjoni ma japplikawx jekk jista’ jiġi eskluż kwalunkwe periklu, bħal fil-każ tal-inaċċessibbiltà tal-komponent tal-ġugarell li jista’ jinkludi element wieħed jew diversi.
                  
               
                     (4)
                  
                  
                     Fuq il-bażi tat-talba M/445 tad-9 ta’ Lulju 2009, is-CEN irreveda l-istandard armonizzat EN 71-3:2013+A3:2018 dwar il-migrazzjoni ta’ ċerti elementi, li r-referenza għalih ġiet ippubblikata f’Il-Ġurnal Uffiċjali tal-Unjoni Ewropea (3), sabiex jiġi inkluż l-aktar progress tekniku u xjentifiku riċenti fil-metodi ta’ ttestjar deskritti fl-istandard EN 71-3. Dan il-progress jinkludi kejl imtejjeb tal-kromju VI u tal-komposti organiċi tal-landa, kundizzjonijiet ta’ sperimentazzjoni kkontrollati aħjar meta jitwettqu t-testijiet, u struttura mtejba tal-istandard EN 71-3 biex titħaffef l-applikazzjoni prattika. Dan irriżulta fl-adozzjoni tal-istandard armonizzat EN 71-3:2019 dwar il-migrazzjoni ta’ ċerti elementi.
                  
               
                     (5)
                  
                  
                     Il-Kummissjoni, flimkien mas-CEN, ivvalutat jekk l-istandard armonizzat EN 71-3:2019 dwar il-migrazzjoni ta’ ċerti elementi abbozzat mis-CEN jikkonformax mat-talba M/445 tad-9 ta’ Lulju 2009.
                  
               
                     (6)
                  
                  
                     L-istandard armonizzat EN 71-3:2019 jissodisfa r-rekwiżiti li għandu l-għan li jkopri u li huma stabbiliti fid-Direttiva 2009/48/KE. Għalhekk, huwa xieraq li tiġi ppubblikata r-referenza ta’ dak l-istandard f’Il-Ġurnal Uffiċjali tal-Unjoni Ewropea.
                  
               
                     (7)
                  
                  
                     L-istandard armonizzat EN 71-3:2019 jissostitwixxi l-istandard armonizzat EN 71-3:2013+A3:2018. Għalhekk, jeħtieġ li r-referenza ta’ dak l-istandard tiġi rtirata minn Il-Ġurnal Uffiċjali tal-Unjoni Ewropea. Sabiex il-manifatturi tal-ġugarelli jkollhom biżżejjed żmien biex jadattaw il-prodotti tagħhom għall-ispeċifikazzjonijiet riveduti fl-istandard armonizzat EN 71-3:2019, jeħtieġ li jiġi ddiferit l-irtirar tar-referenza tal-istandard armonizzat EN 71-3:2013+A3:2018.
                  
               
                     (8)
                  
                  
                     Fl-interessi taċ-ċarezza u tar-razzjonalità, jenħtieġ li tiġi ppubblikati f’att wieħed lista sħiħa ta’ referenzi tal-istandards armonizzati abbozzati b’appoġġ għad-Direttiva 2009/48/KE u li jissodisfaw ir-rekwiżiti li għandhom l-għan li jkopru. Ir-referenzi tal-istandards Ewropej li huma ppubblikati bħalissa f’Il-Ġurnal Uffiċjali tal-Unjoni Ewropea (4) jenħtieġ għalhekk li jiġu inklużi f’din id-Deċiżjoni. Konsegwentement, huwa meħtieġ ukoll li titħassar id-Deċiżjoni ta’ Implimentazzjoni tal-Kummissjoni (UE) 2019/1254 (5).
                  
               
                     (9)
                  
                  
                     Il-konformità ma’ standard armonizzat tikkonferixxi preżunzjoni ta’ konformità mar-rekwiżiti essenzjali korrispondenti stabbiliti fil-leġiżlazzjoni tal-Unjoni dwar l-armonizzazzjoni mid-data tal-pubblikazzjoni tar-referenza ta’ tali standard f’Il-Ġurnal Uffiċjali tal-Unjoni Ewropea. Għalhekk, jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha,
                  
               ADOTTAT DIN ID-DEĊIŻJONI:
         
            Artikolu 1
            Ir-referenzi tal-istandards armonizzati għall-ġugarelli abbozzati b’appoġġ għad-Direttiva 2009/48/KE u elenkati fl-Anness I ta’ din id-Deċiżjoni huma b’dan ippubblikati f’Il-Ġurnal Uffiċjali tal-Unjoni Ewropea.
         
         
            Artikolu 2
            Ir-referenzi tal-istandards armonizzati għall-ġugarelli abbozzati b’appoġġ għad-Direttiva 2009/48/KE u elenkati fl-Anness II ta’ din id-Deċiżjoni huma b’dan irtirati minn Il-Ġurnal Uffiċjali tal-Unjoni Ewropea sa mid-dati stabbiliti f’dak l-Anness.
         
         
            Artikolu 3
            Id-Deċiżjoni ta’ Implimentazzjoni (UE) 2019/1254 qed titħassar.
         
         
            Artikolu 4
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, il-15 ta’ Ottubru 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 316, 14.11.2012, p. 12.
         
            (2)  Id-Direttiva 2009/48/KE tal-Parlament Ewropew u tal-Kunsill tat-18 ta’ Ġunju 2009 dwar is-sikurezza tal-ġugarelli (ĠU L 170, 30.6.2009, p. 1).
         
            (3)  ĠU C 282, 10.8.2018, p. 3.
         
            (4)  Il-Komunikazzjoni tal-Kummissjoni fil-qafas tal-implimentazzjoni tad Direttiva 2009/48/KE tal-Parlament Ewropew u tal-Kunsill dwar is-sikurezza tal-ġugarelli (ĠU C 282, 10.8.2018, p. 3).
         
            (5)  Id-Deċiżjoni ta’ Implimentazzjoni tal-Kummissjoni (UE) 2019/1254 tat-22 ta’ Lulju 2019 dwar l-istandards armonizzati tas-sikurezza tal-ġugarelli abbozzati b’appoġġ għad-Direttiva 2009/48/KE tal-Parlament Ewropew u tal-Kunsill (ĠU L 195, 23.7.2019, p. 43).
      
      
         
            ANNESS I
            
                        
                           Nru ta’
                        
                     
                     
                        
                           Referenza tal-istandard
                        
                     
                  
                        1.
                     
                     
                        EN 71-1:2014+A1:2018 Sigurtà ta’ ġugarelli — Parti 1: Kwalitajiet mekkaniċi u fiżiċi
                     
                  
                        2.
                     
                     
                        EN 71-2:2011+A1:2014 Sigurtà ta’ ġugarelli — Parti 2: Kapaċità li jieħdu n-nar malajr
                     
                  
                        3.
                     
                     
                        EN 71-3:2019 Sigurtà ta’ ġugarelli — Parti 3: Migrazzjoni ta’ ċerti elementi
                     
                  
                        4.
                     
                     
                        EN 71-4:2013 Sigurtà ta’ ġugarelli — Parti 4: Settijiet għal esperimenti għal attivitajiet ta’ kimika u attivitajiet relatati
                     
                  
                        5.
                     
                     
                        EN 71-5:2015 Sigurtà ta’ ġugarelli — Parti 5: Ġugarelli ta’ natura kimika (settijiet) minbarra settijiet għal esperimenti
                     
                  
                        1.
                     
                     
                        EN 71-7:2014+A2:2018 Sigurtà ta’ ġugarelli — Parti 7: Żebgħat li jitpinġew bis-swaba’ — Rekwiżiti u metodi ta’ ttestjar
                        Nota: Għall-preservattiv awtorizzat klimbażolu (l-entrata 22 fit-Tabella B.1 tal-Anness B tal-istandard) il-preżunzjoni ta’ konformità tapplika sa konċentrazzjoni massima permessa ta’ 0,2 % (mhux: 0,5 %). Dan huwa bbażat fuq l-“ADDENDUM tal-Opinjoni dwar il-Klimbażolu (P64) ref. SCCS/1506/13” tal-Kumitat Xjentifiku dwar is-Sikurezza tal-Konsumatur (SCCS) li ġie adottat wara l-pubblikazzjoni tal-istandard mis-CEN.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                  
                        2.
                     
                     
                        EN 71-8:2018 Sigurtà ta’ ġugarelli — Parti 8: Ġugarelli għal attivitajiet fid-dar
                     
                  
                        3.
                     
                     
                        EN 71-12:2013 Sigurtà ta’ ġugarelli — Parti 12: Sustanzi N-nitrosamini u N-nitrosazjabbli
                     
                  
                        4.
                     
                     
                        EN 71-13:2014 Sigurtà ta’ ġugarelli — Parti 13: Logħob li jintlagħab fuq bord u hu bbażat fuq ix-xamm, logħob li jintlagħab fuq bord u hu bbażat fuq it-togħma, kits kosmetiċi u kits tat-togħma
                     
                  
                        5.
                     
                     
                        EN 71-14:2018 Sigurtà ta’ ġugarelli — Parti 14: Trampolini għal użu domestiku
                     
                  
                        6.
                     
                     
                        EN 62115:2005 Ġugarelli elettriċi — Sigurtà
                        IEC 62115:2003 (Modifikat) + A1:2004
                        EN 62115:2005/A11:2012/AC:2013
                        EN 62115:2005/A11:2012
                        EN 62115:2005/A12:2015
                        EN 62115:2005/A2:2011/AC:2011
                        EN 62115:2005/A2:2011
                        IEC 62115:2003/A2:2010 (Modifikat)
                     
                  
      
      
         
            ANNESS II
            
                        
                           Nru ta’
                        
                     
                     
                        
                           Referenza tal-istandard
                        
                     
                     
                        
                           Data tal-irtirar
                        
                     
                  
                        1.
                     
                     
                        EN 71-3:2013+A3:2018 Sigurtà ta’ ġugarelli — Parti 3: Migrazzjoni ta’ ċerti elementi
                     
                     
                        Il-15 ta’ April 2020
                     
                  
                        2.
                     
                     
                        EN 71-14:2014+A1:2017 Sigurtà ta’ ġugarelli — Parti 14: Trampolini għal użu domestiku
                     
                     
                        It-22 ta’ Jannar 2020